Huma veri l-allegazzjonijiet li l-NSA qed tabbuża minn data bankarja tas-SWIFT, u jekk iva, dan għandu jwassal għal sospensjoni tal-kooperazzjoni rigward it-terroriżmu? Dawn huma l-mistoqsijiet li ġew trattati tul it-tielet smigħ tal-inkjesta tal-kumitat għal-libertajiet ċivili dwar is-sorveljanza elettronika tal-massa fuq l-Ewropej, li sar fl-24 ta' Settembru. Jekk jirriżulta li l-allegazzjonijiet dwar is-SWIFT huma veri, jista' jkun hemm konsegwenzi għall-programm UE-USA dwar ir-Rintraċċar tal-Finanzjament tat-Terroriżmu (TFTP), maħsub biex jikxef kumplotti terroristiċi u jidentifika lil min ikun involut fihom. Wara rapporti fil-midja dwar dawn l-allegazzjonijiet, il-Kummissarju għall-Affarijiet tal-Intern Cecilia Malmström fit-12 ta' Settembru kitbet lis-Sottosegretarju tal-Istati Uniti David Cohen biex titolbu kjarifika. Madankollu, sa dakinhar tas-smigħ fil-PE baqgħet ma rċeviet l-ebda risposta. Is-Sinjura Malmström wissiet li jekk jirriżulta li l-allegazzjonijiet huma veri, dan ikun jikkostitwixxi vjolazzjoni tal-programm TFTP, b'tali mod li jista' jwassal għas-sospensjoni tiegħu. Id-direttur tal-Europol Rob Wainwright qal li l-organizzazzjoni tiegħu "ma kellha l-ebda informazzjoni jew evidenza biex tikkonferma jew tirrifjuta l-allegazzjonijietli li dehru fl-istampa rigward l-NSA", filwaqt li Blanche Petre, konsulent legali ġenerali ta' SWIFT, żgurat lill-Membri li l-organizzazzjoni ma kellha "l-ebda evidenza li tissuġġerixxi li xi ħadd minn barra aċċeda, bla awtorizzazzjoni, għan-netwerk u għad-data ta' SWIFT". L-MPE ddiskutew ukoll l-effikaċja tas-sorveljanza fil-ġlieda kontra t-terroriżmu u l-kriminalità ma' Reinhard Kreissl, koordinatur tal-proġett Increasing Resilience in Surveillance Societies (IRISS). Is-Sur Kreissl qal li miżuri ta' sorveljanza ma setgħux iħarsu postijiet pubbliċi kbar minn atti terroristiċi, u li l-pulizija għandha tuża d-data tas-sorveljanza b'mod aktar effiċjenti fl-investigazzjonijiet tagħha. Casper Bowden, riċerkatur indipendenti li dari kien konsulent prinċipali tal-Microsoft dwar il-privatezza, wissa li hekk kif biċċa data ssir disponibbli għal sistema waħda – pubblka jew privata – tista' tiġi kkupjata minn sistema għall-oħra: "Kull kopja individwali ta' data personali hija theddida għad-dritt fundamentali għall-privatezza." Is-smigħ ippresidih Juan Fernando López Aguilar, membru Spanjol tal-grupp S&D. Iktar informazzjoni Kumitat għal-Libertajiet Ċivili, il-Ġustizzja u l-Intern Riżoluzzjoni tal-Parlament Ewropew Aqsam din il-paġna ma' ħaddieħor: Irreġistra biex tirċievi l-aġġornamenti b'mail